
Iэзагъ ин яхэлът
Налшык егъэджэныгъэмкIэ и департаментым зи школ кIуэгъуэ нэмыса цIыкIухэм папщIэ япэу къызэригъэпэща фестивалым, «Гъатхэ псыпыжхэр» зыфIащам, и гала-концерт щекIуэкIащ къалэм дэт лицей №2-м.
Зи школ кIуэгъуэ мыхъуахэм щадэлажьэу щыхьэрым дэт IуэхущIапIэхэм я гъэсэн цIыкIухэм Iэзэу ягъэлъэгъуащ гъатхэм дахагъэрэ дэрэжэгъуэу хэлъ псори наIуэу къызыхэщ макъамэ теплъэгъуэхэр. «Гъатхэм феджа?», «Гъэгъахэм я вальс», «МэкъумэшхэкIхэр», «Джэджьей нэфIэгуфIэхэр» зыфIаща къафэхэр, «Сабийхэм дыгъэр къатумых», «ТекIуэныгъэм и кадриль» хореографие едзыгъуэхэр сыткIи теухуат сабиигъуэ дахэм. КъищынэмыщIауэ, цIыкIухэм ягъэзэщIащ дыкъэзыухъуреихь дунеймрэ гъатхэмрэ ехьэлIа уэрэдхэмрэ усэхэмрэ.
ЗэIущIэм кърихьэлIа, къалэ администрацэм и лэжьакIуэхэм сабийхэм ягъэлъэгъуа Iэзагъым хуэфащэ гулъытэ хуащIащ икIи фIыщIэ псалъэкIэ зыхуагъэзащ зи школ кIуэгъуэ нэмыса цIыкIухэм я къару емыблэжу ядэлэжьа егъэджакIуэхэмрэ гъэсакIуэхэмрэ.
Дэтхэнэ зыри хьэщыкъ ещI
Хьэсэней дэт щэнхабзэмкIэ унэм щекIуэкIащ Налшык и музыкэ еджапIэ №№1, 2, 3-хэм, гъуазджэмкIэ сабий школ №1-м, эстетикэ гъэсэныгъэмкIэ къалэ центрым я гъэсэнхэр зыхэта отчет концерт.
Махуэшхуэ программэм еджакIуэхэм Iэзэу щагъэзэщIащ урысей, дунейпсо классикхэу Прокофьев, Бабаджанян, Моцарт сымэ я IэдакъэщIэкI цIэрыIуэхэр.
Мы махуэм абыхэм я гукъыдэжыр къиIэту утыку кърахьащ Молэ Владимир и «Iуащхьэмахуэ» произведенэр. Ар игъэзэщIащ гъуазджэмкIэ сабий школ №1-м и гъэсэн, творческэ зэфIэкI зиIэ ныбжьыщIэхэм я дунейпсо зэхьэзэхуэу Сочэ щызэхэтам и япэ лауреат Къардэн Мурат.
Сабийхэм ябгъэдэлъ зэфIэкIыр къыщапщыта мы зэпеуэм уэрэд жыIэнымкIи цIыкIухэм зэфIэкIыфI къагъэлъэгъуащ. Апхуэдэу Бозиевэ Лейларэ Хьэщэ Эльмирэрэ дахащэу ягъэзэщIащ «Боз алаша», «С печалью осени» уэрэдхэр.
Пшыхьым кърихьэлIа дэтхэнэ зыри хьэщыкъ ящIащ адыгэ къафэхэм. Абы гъэщIэгъуэныщэу хагъэзэгъат «УпщIэм къыдэкIуэ къызыщыгъэхъуныгъэхэр» зыфIаща гъэлъэгъуэныгъэри.
Жанхъуэт Зузэ.
